Bár a Szegedi Szabadtéri Játékok a járványhelyzet miatt az eredetileg meghirdetett Dóm téri előadásait jövőre halasztotta, a közönség két különleges, ingyenes produkciót láthat a székesegyház előtt. Sőt, az újszegedi játszóhelyükön is élvezheted a színházi előadásokat nyáron a csillagok alatt.

hirdetés

A Szegedi Szabadtéri Játékok története lassan 90 évre nyúlik vissza. A fesztivál ikonikus helyszínének számító Dóm téri játékok mellett pedig minden évben érdemes ellátogatni másik játszóhelyükre, a páratlan atmoszférájú Újszegedi Szabadtéri Színpadra is.

Idén a járványhelyzet miatt a korábban meghirdetett Dóm téri előadásokat a következő évadra halasztották, ám a Játékok nem szeretné, hogy felejthetetlen Szabadtéri-élmény nélkül maradjanak a színházrajongók. Ajándékként, két ingyenes műsorral készülnek a Dóm előtt. Az Akárki című színjáték fergeteges szereposztással érkezik Szegedre. Főszerepekben két Kossuth-díjas művészt; Zsótér Sándort és Hegedűs D. Gézát, valamint népszerű szegedi színészeket láthatnak a nézők. Hosszú évek hagyománya az Ajándékkoncert, ahol a közönség ingyenesen élvezheti a komolyzene örömeit a Szegedi Szimfonikus Zenekar előadásában. Idén Beethoven előtt tisztelegnek a világhírű zeneszerző születésének 250. évfordulója alkalmából.

Emellett az újszegedi játszóhely is fergeteges kínálattal várja a színházrajongókat. A csaknem 1300 fős nézőtérrel rendelkező „kisszínpad” tavaly teljesen megújult, műsorai között ugyanúgy megtalálható volt a komédia, az opera vagy éppen a balett.

Ez idén sem lesz másként. Az idei évad Handel méltán népszerű operajátékával, az Agrippinával indul az újszegedi színpadon július 17-én és 18-án. A barokk opera visszarepít a laza erkölcsű Rómába, ahol a véreskezű Néró és anyja cselszövéseit követhetjük nyomon a hatalmon lévő uralkodó ellen, nem kevés humorral megfűszerezve.

A legénybúcsúk rengeteg meglepetéssel kecsegtetnek és bizony a legnagyobb tervezés ellenére is szembesülhetünk váratlan fordulatokkal. Erről szól Szente Vajk fergeteges komédiája is, a Legénybúcsú, ami egy fiatal háziorvos, Simon utolsó szabad estéjéről szól. Barátja, a szintén orvos Alex mindent alaposan megtervezett cimborája bulijához: kivettek egy szállodai lakosztályt is, azonban semmi sem úgy sül el, ahogy az ki lett találva, sőt már az sem biztos, hogy másnap lesz-e esküvő… A nevetőizmokat július 24-re és 25-re érdemes készíteni.

hirdetés

Moliére vígjátékai immár állandó részesei a repertoárnak, a nagy sikerre való tekintettel pedig idén is műsorra került az Úrhatnám polgár. Az újgazdag Jourdaine „megpróbáltatásait” feldolgozó komédia dúskál a Parti Nagy Lajosnak köszönhető nyelvi leleményekben, zeneszerzője pedig a magyar könnyűzene egyik legsokoldalúbb művésze, Szirtes Edina „Mókus”. Az Úrhatnám polgárt augusztus 7-én és 8-án játsszák.

A műsor összeállításánál a gyerekekre is figyeltek a szervezők, ezért a rajongásig imádott Hófehérke és a hét törpe című családi mesebalettel kedveskednek idén is nekik, augusztus 21-én és 22-én. A darab a különleges helyszínnek és a bájos történetnek hála nemcsak a kicsiket, de a nagyokat is garantáltan igazi csodavilágba repíti.

Az előadásokról további részleteket hivatalos oldalukon találtok!



hirdetés